**E-o liniște**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-o linişte; o linişte precară,

Un vânt încarcerat între culise,

Un semn de veşnicie, vrând s-apară

Când ai să laşi ferestrele deschise.

E-o ordine; o ordine în toate,

Un Solitar în drum spre împlinire,

Un semn evocator de voluptate

Când celelalte nu duc nicăire.

E-o vorbă; vorbă pusă pe hârtie,

Un nor cu nor dând semn că se-mpreună,

Un semn prevestitor de erezie

Când vremea coaptă cade în furtună.

E-o linişte; o linişte obscură,

Un gând mocnit, înţepenit în guşă,

Un semn că am atins o cotitură

Când am bătut, cu mâna grea, la uşă.

(Din vol. "Confesiuni pentru două generații")